Ο Λεονίντ Σλούτσκι φαίνεται πως βρίσκεται κοντά στην ανάληψη της τεχνικής ηγεσίας της ΑΕΚ. Ο Ρώσος προπονητής είναι ο εκλεκτός του Ίλια Ίβιτς, ο οποίος έκανε ταξίδι-αστραπή στο Άμστερνταμ και συναντήθηκε μαζί του. Οι δύο πλευρές τα είπαν σε πολύ καλό κλίμα, συζήτησαν για το πρότζεκτ της «Ένωσης» και ο τεχνικός διευθυντής της ομάδας επέστρεψε στην Αθήνα με θετικά μηνύματα.



Ο 48χρονος τεχνικός επιφυλάχθηκε να απαντήσει στην ΑΕΚ μέχρι την Παρασκευή, καθώς μέχρι τότε θα περιμένουν οι «κιτρινόμαυροι» να συζητήσει με την οικογένειά του και τους εκπροσώπους του προτού πάρει την οριστική του απόφαση.



Ο Ρώσος τεχνικός έφτιαξε το όνομά του ως προπονητής της ΤΣΣΚΑ Μόσχας, όπου και εργάστηκε από το 2009 μέχρι το 2016 κατακτώντας τρία πρωταθλήματα και δύο Κύπελλα, ενώ οδήγησε την ομάδα στα προημιτελικά του Champions League το 2010 και στους «16» το 2012.



Το 2015 ανέλαβε την εθνική Ρωσίας, την οποία οδήγησε στα τελικά του Euro 2016, αλλά παραιτήθηκε μετά την τελευταία θέση που πήρε η ομάδα στη φάση των ομίλων.



Στο πρώτο μισό της σεζόν 2017/18 δούλεψε στην Χαλ έχοντας απολογισμό 4 νίκες, 7 ισοπαλίες και 10 ήττες, με αποτέλεσμα τον Δεκέμβριο να απολυθεί, ενώ ανέλαβε ακολούθως την Φίτεσε, με την οποία τερμάτισε πέμπτος, αλλά αποχώρησε τον Νοέμβριο.